ดาวโจนส์ปิดลบ 300 จุด เจอแรงขายทำกำไรหลังพุ่ง 6 วันติด!
ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดร่ …
ดาวโจนส์ปิดลบ 300 จุด เจอแรงขายทำกำไรหลังพุ่ง 6 วันติด!
10 มิ.ย. 2563

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (9 มิ.ย.) เนื่องจากนักลงทุนเทขายทำกำไรหลังจากดาวโจนส์พุ่งขึ้นติดต่อกัน 6 วันทำการ อย่างไรก็ดี ดัชนี Nasdaq ยังคงปิดที่ระดับสูงสุดเป็นประวัติการณ์ โดยได้ปัจจัยหนุนจากแรงซื้อหุ้นกลุ่มเทคโนโลยี ขณะที่นักลงทุนจับตาผลการประชุมนโยบายการเงินของธนาคารกลางสหรัฐ (เฟด) ซึ่งจะมีการแถลงในวันพุธตามเวลาสหรัฐ หรือในช่วงเช้าตรู่ของวันพฤหัสบดีตามเวลาไทย
โดยดัชนีเฉลี่ยอุตสาหกรรมดาวโจนส์ปิดที่ 27,272.30 จุด ลดลง 300.14 จุด หรือ -1.09% ขณะที่ดัชนี S&amp;P500 ปิดที่ 3,207.18 จุด ลดลง 25.21 จุด หรือ -0.78% ส่วนดัชนี Nasdaq ปิดที่ 9,953.75 จุด เพิ่มขึ้น 29.01 จุด หรือ +0.29%
ทั้งนี้นักวิเคราะห์จากบริษัทฮาร์เวสต์ โวลาทิลิตี้ แมเนจเมนท์ ในรัฐนิวยอร์ก กล่าวว่า นักลงทุนเทขายทำกำไรหลังจากตลาดทะยานขึ้นอย่างแข็งแกร่งในสัปดาห์ที่ผ่านมา โดยเฉพาะอย่างยิ่งในวันศุกร์ซึ่งดัชนีดาวโจนส์พุ่งขึ้นกว่า 800 จุด ขานรับตัวเลขจ้างงานนอกภาคเกษตรของสหรัฐที่ดีดตัวขึ้นอย่างเหนือความคาดหมาย รวมทั้งความหวังที่ว่าเศรษฐกิจสหรัฐจะฟื้นตัวหลังการผ่อนคลายมาตรการล็อกดาวน์
สำหรับหุ้นกลุ่มธนาคารปรับตัวลงหลังจากอัตราผลตอบแทนพันธบัตรสหรัฐดิ่งลงเมื่อคืนนี้ โดยหุ้นเจพีมอร์แกน เชส ร่วงลง 2.6% หุ้นเวลส์ ฟาร์โก ดิ่งลง 2.07% หุ้นซิตี้กรุ๊ป ร่วงลง 2.84% หุ้นโกลด์แมน แซคส์ ลดลง 1.2% หุ้นแบงก์ ออฟ อเมริกา ลดลง 1.12%